Fl-2016 l-ekonomija Maltija kompliet tiżboq dak miksub mill-membri l-oħra fl-Unjoni Ewropea, hekk kif riformi strutturali fl-enerġija, is-suq tax-xogħol u s-sistema tal-benefiċċji taw spinta sostanzjali 'l quddiem. Fl-istess waqt l-amministrazzjoni prudenti fejn jidħlu finanzi pubbliċi, partikolarment bit-tnaqqis tad-dejn nazzjonali taht is-60% tal-PDG, u surplus ta 1%, kienu ta' kontribut sostanzjali għall-istabilità. Intant, ir-riżultati li hemm s'issa għall-2017 jikkonfermaw dawn it-tendenzi. Dawn il-punti ewlenin fir-rapport annwali tal-Bank Ċentrali ta' Malta, f'ħarsa lejn is-sena 2016. F'konferenza fejn gie ppreżentat dan ir-rapport, il-Gvernatur tal-Bank Ċentrali, flimkien maż-żewġ deputati gvernaturi, ingħataw iktar dettalji. Per eżempju, il-PDG fl-2016 kiber b'5% primarjament minhabba l-esportazzjoni netta. Fl-istess waqt id-domanda domestika wkoll sostniet dan it-tkabbir, għalkemm f'livell iktar baxx. Il-Bank Ċentrali spjega li d-data ippubblikata turi li l-attività fis-servizzi baqgħet l-istimolu ewlieni għat-tkabbir ekonomiku. Ir-ritmu b'saħħtu tat-tkabbir ekonomiku ġie rifless fiq-suq tax-xogħol, bil-Bank Ċentrali jinnota li l-impjiegi f'pajjiżna komplew jiżdiedu filwaqt li l-qgħad naqas u laħaq livell baxx storiku ġdid. Liema żieda seħħet minħabba l-impjiegi full-time, li żdiedu b'6,160 f'termini assoluti. Bil-Bank Ċentrali jispjega li l-ħaddiema żdiedu b'2.2% primarjament minħabba żieda qawwija fir-rata tal-parteċipazzjoni tan-nisa, għalkemm ir-rati tal-parteċipazzjoni tal-irġiel żdiedu ukoll. Ir-rapport annwali juri li l-ekonomija Maltija kienet ferm aqwa minn ekonomiji oħra ta' pajjiżi membri tal-Unjoni Ewropea, riżultat ta' riformi strutturali fis-settur tal-enerġija u fis-suq tax-xogħol. Intant fl-2017 u l-2018 ir-ritmu tal-attività mistenni li jkun ta' 4%. Ir-ritmu b'saħħtu ta' tkabbir li mistenni jkompli jseħħ. Barra minn hekk, f'analiżi ta' żewġ xenarji li jistgħu jmorru lejhom in-negozjati Brexit, il-Bank Ċentrali jemmen li l-impatt fuq pajjiżna ghandu jkun minimu, partikolarment meta mqabbel mar-rata ta' tkabbir li qiegħed u se jkompli jesperjenza pajjiżna.